**Төсөл**

**МОНГОЛ УЛСЫН ХУУЛЬ**

|  |  |  |
| --- | --- | --- |
| 2016 оны …. дугаар сарын .... -ний өдөр |  |  Улаанбаатар  хот |

|  |  |
| --- | --- |
|  |  |

**ДОНОРЫН ТУХАЙ**

/Шинэчилсэн найруулга/

 **НЭГДҮГЭЭР БҮЛЭГ**

**Нийтлэг үндэслэл**

**1 дүгээр зүйл.Хуулийн зорилго**

1.1.Энэ хуулийн зорилго нь хүний эрүүл мэндийг хамгаалах, амь насыг нь аврах зорилгоор сайн дураараа цус, эс, эд, эрхтнээ үнэ төлбөргүй өгөх, шилжүүлэн суулгах, цусны аюулгүй байдлыг хангах цогц үйл ажиллагаа болон уг үйл ажиллагааны талаархи төрийн болон төрийн бус байгууллага, аж ахуйн нэгж, албан тушаалтан, иргэний эрх, үүрэгтэй холбогдсон харилцааг зохицуулахад оршино.

**2 дугаар зүйл.Донорын тухай хууль тогтоомж**

2.1.Донорын тухай хууль тогтоомж нь Монгол Улсын Үндсэн хууль, Эрүүл мэндийн тухай хууль, Эрүүл мэндийн даатгалын тухай хууль болон энэ хууль, тэдгээртэй нийцүүлэн гаргасан хууль тогтоомжийн бусад актаас бүрдэнэ.

2.2.Монгол Улсын олон улсын гэрээнд энэ хуульд зааснаас өөрөөр заасан бол олон улсын гэрээний заалтыг дагаж мөрдөнө.

**3 дугаар зүйл.Хуулийн нэр томьёо**

3.1.Энэ хуульд хэрэглэсэн дараах нэр томьёог дор дурдсан утгаар ойлгоно:

3.1.1.“хүний эс, эд, эрхтэн” гэж хүний эрхтэн, эрхтний хэсэг, эс болон эдийн нийлмэл бүрдлийг;

3.1.2.“амьд донор” гэж хүний эрүүл мэндийг хамгаалах, амь насыг аврахад зориулан эс, эд, эрхтэн болон эрхтний хэсгээ сайн дураар өгөгчийг;

3.1.3.“амьгүй донор” гэж тархи нь бүрэн үхэж үйл ажиллагаа нь эргэшгүй алдагдсан, нас барсан нь тогтоогдсоны дараа үйл ажиллагаа нь хэвийн явагдаж байгаа зарим эс, эд, эрхтэн шилжүүлэн суулгахаар авч болох цогцсыг;

3.1.4.“тархины үхэл” гэж тархины болон тархины багана хэсгийн бүхий л үйл ажиллагаа эргэж сэргэшгүйгээр алдагдаж зогссон байдлыг;

3.1.5.”цусны донор” гэж хүний эрүүл мэндийг хамгаалах, амь насыг аврахад зориулан сайн дураараа цусаа өгөгчийг;

3.1.6.“цусны байнгын донор” гэж жилд хоёр ба түүнээс дээш удаа цусаа өгөгчийг;

3.1.7.“цус, цусан бүтээгдэхүүн” гэж эмчилгээний зорилгоор донорын цуснаас үйлдвэрлэлийн аргаар бэлтгэсэн бүтээгдэхүүнийг;

3.1.8."цус, цусны бүрэлдэхүүн хэсэг" гэж эмчилгээний ач холбогдол бүхий бүхэл цус, цусны эс, сийвэнг;

3.1.9.“цусны аюулгүй байдлыг хангах цогц үйл ажиллагаа” гэж донорын үйлсийг сурталчлах, алдаршуулах, урамшуулах, цусны донор элсүүлэх, цус, цусны бүрэлдэхүүн хэсгийг авах, шинжлэх, боловсруулах, хадгалах, тээвэрлэх, хэрэглэх, экспортлох, импортлох ажиллагааг;

3.1.10.”реципиент” гэж амь насыг нь аврах, эрүүл мэндийг хамгаалах зорилгоор донорын цус, цусан бүтээгдэхүүн сэлбүүлэх, эс, эд, эрхтэнг шилжүүлэн суулгуулах зайлшгүй шаардлагатай хүнийг;

3.1.11.“эс, эдийн тохироо” гэж донор болон реципиентийн эд, эс нь удам зүйн шинжээрээ тохирохыг;

3.1.12."хүйн цус" гэж нярайн хүй таслагдсаны дараа ихсийн хүйн судсанд байгаа цусыг;

3.1.13.“үүдэл эс” гэж хүйн цус, захын цус, ясны хэмээс гаргаж авсан эсийн бүрдлийг;

3.1.14.“бэлгийн эс” гэж эр болон эм бэлгийн эсийг;

3.1.15.“донор бэлгийн эс” гэж өөр хүний эр, эм бэлгийн эсийг;

3.1.16.“тээгч эх” гэж бусдын үр хөврөлийг тээж, хүүхэд төрүүлэх эмэгтэйг;

3.1.17.“хүний эс, эд, эрхтнийг авах” гэж амьд болон амьгүй донороос эс, эд, эрхтэн болон эрхтний хэсгийг эмнэлгийн нөхцөлд авахыг;

3.1.18.“шилжүүлэн суулгалт” гэж эмнэлгийн нөхцөлд донорын эс, эд, эрхтэн болон эрхтний хэсгийг авч реципиентэд суулгах мэс ажилбарыг;

3.1.19.“эрхтэн шилжүүлэн суулгах үйл ажиллагааг зохицуулах нэгж/алба” /цаашид зохицуулах нэгж/алба гэх/гэж донорын эс, эд, эрхтэн хадгалах, тээвэрлэх, хуваарилах үүрэг бүхий нэгж/албыг;

3.1.20.“сорьц” гэж судалгаа, оношилгоо, эмчилгээ болон урьдчилан сэргийлэх зорилгоор хүнээс авсан цус, эс, эд, эрхтний хэсгийг.

**4 дүгээр зүйл.Донорын үйл ажиллагаанд баримтлах зарчим**

4.1.Донорын үйл ажиллагаанд дараах зарчмыг баримтална:

4.1.1.хүний эрхийг дээдлэх;

4.1.2.хүмүүнлэг, энэрэнгүй байх;

4.1.3.ялгаварлан гадуурхахгүй байх;

4.1.3.аюулгүй байдлыг хангах;

4.1.4.хувь хүний нууцыг хамгаалах;

4.1.5.авлагагүй, сайн дурын байх.

**ХОЁРДУГААР БҮЛЭГ ДОНОРЫН ҮЙЛ АЖИЛЛАГААНЫ УДИРДЛАГА, БҮТЭЦ,**

 **ЗОХИОН БАЙГУУЛАЛТ**

**5 дугаар зүйл.Донорын үйл ажиллагааг удирдан зохион байгуулах удирдлагын тогтолцоо**

5.1.Цусны аюулгүй байдлыг хангах цогц үйл ажиллагааны удирдлагын тогтолцоо нь эрүүл мэндийн асуудал хариуцсан төрийн захиргааны төв байгууллага, нутгийн өөрөө удирдах байгууллага, Засаг дарга, Эрүүл мэндийн тухай хуулийн 15.1-д заасан байгууллага, Монголын улаан загалмайн нийгэмлэгийн удирдлагаас бүрдэнэ.

5.2.Хүний эс, эд, эрхтнийг шилжүүлэн суулгах үйл ажиллагааны удирдлагын тогтолцоо нь эрүүл мэндийн асуудал хариуцсан төрийн захиргааны төв байгууллага, зохицуулах нэгж /алба болон эрүүл мэндийн байгууллагын удирдлагаас бүрдэнэ.

**6 дугаар зүйл.Донорын үйл ажиллагааны талаархи Засгийн газрын бүрэн эрх**

6.1.Донорын үйл ажиллагааны талаар Засгийн газар дараах бүрэн эрхийг хэрэгжүүлнэ:

6.1.1.цусны аюулгүй байдал, хүний эс, эд, эрхтэн шилжүүлэн суулгах талаар баримтлах бодлогыг батлах, хэрэгжилтэд хяналт тавих;

6.1.2.донорын үйл ажиллагааны асуудлаар өөрийн бүрэн эрхийн хүрээнд Засгийн газар хоорондын болон олон улсын байгууллагатай гэрээ, хэлэлцээр хийх;

6.1.3.цусны аюулгүй байдал, донорын эс, эд, эрхтэн шилжүүлэн суулгалтын тогтолцоог бүрдүүлэх, түүнтэй холбогдон гарах зардлын санхүүжилтийн эх үүсвэрийг шийдвэрлэх;

6.1.4.хууль тогтоомжид заасан бусад бүрэн эрх.

**7 дугаар зүйл.Эрүүл мэндийн асуудал эрхэлсэн төрийн захиргааны төв байгууллагын чиг үүрэг**

7.1.Донорын үйл ажиллагааны талаар эрүүл мэндийн асуудал хариуцсан төрийн захиргааны төв байгууллага дараах бүрэн эрхийг хэрэгжүүлнэ:

 7.1.1.донорын хууль тогтоомжийн хэрэгжилтийг зохион байгуулах;

7.1.2.цусны аюулгүй байдлыг хангах, донорын эс, эд, эрхтэн шилжүүлэн суулгах талаархи төрөөс баримтлах бодлогын төслийг боловсруулах;

7.1.3.цусны аюулгүй байдал, донорын эс, эд, эрхтэн шилжүүлэн суулгах үйл ажиллагаанд хяналт тавих;

7.1.4.донорын эс, эд, эрхтэн шилжүүлэн суулгах үйл ажиллагааг зохион байгуулах, донорын эс, эд, эрхтэнг бүртгэх, сонгох, хуваарилах, нийлүүлэх журам батлах;

7.1.5.донорын эс, эд, эрхтэн шилжүүлэн суулгах тусламж, үйлчилгээний стандартыг боловсруулж, эрх бүхий байгууллагаар батлуулах;

7.1.6.энэ хуулийн 13.2-д заасан таниулах хуудасны загварыг батлах;

7.1.7.цусны донорын эрүүл мэндэд шаардлагатай үзлэг шинжилгээний төрлийг батлах;

7.1.8. хуульд заасан бусад бүрэн эрх.

**8 дугаар зүйл.Нутгийн өөрөө удирдах байгууллага, Засаг даргын бүрэн эрх**

8.1.Донорын үйл ажиллагааны талаар нутгийн өөрөө удирдах байгууллага, Засаг дарга дараах бүрэн эрхийг хэрэгжүүлнэ:

8.1.1.цусны донорын үйлсийг сурталчлах, эгнээг өргөжүүлэх, донор хадгалалтыг сайжруулах үйл ажиллагааг дэмжиж ажиллах;

8.1.2.харьяа нутаг дэвсгэрийн аж ахуйн нэгж, байгууллага, салбар, нэгждээ гамшгийн үеийн цус, цусан бүтээгдэхүүний нөөц бүрдүүлэх ажлыг удирдан зохион байгуулах, нөхөн сэлбэх;

8.1.3.харьяа нутаг дэвсгэрийн эрүүл мэндийн байгууллагад донорын цус, цусан бүтээгдэхүүний нөөцийг бүрдүүлэх нэмэлт санхүүжилтийг шийдвэрлэх, аж ахуйн нэгж, байгууллага, иргэнийг татан оролцуулах, зохион байгуулах.

**9 дугаар зүйл.Зохицуулах нэгж/албаны эрх, үүрэг**

9.1.Зохицуулах нэгж/алба нь донорын эс, эд, эрхтэнг шилжүүлэн суулгах талаар дараах эрх, үүргийг хэрэгжүүлнэ:

 9.1.1.Эрүүл мэндийн тухай хуулийн 15.1-д заасан байгууллагуудыг мэргэжил арга зүй, удирдлагаар хангах;

 9.1.2.тархины үхэл тодорхойлох, үндэсний бүртгэл, судалгаа хийх үйл ажиллагааг уялдуулан зохицуулах;

 9.1.2.донорын эс, эд, эрхтнийг бүртгэх, сонгох, хуваарилах үйл ажиллагааг эрүүл мэндийн асуудал хариуцсан төрийн захиргааны төв байгууллагын баталсан заавар, журмын дагуу гүйцэтгэх;

 9.1.3.амьгүй донорын бүртгэл хийх, реципиентийг хүлээх жагсаалтад бүртгэх, хяналт тавих;

 9.1.4.эрхтэн шилжүүлэн суулгалтын нэгдсэн мэдээллийн сан ажиллуулах;

 9.1.5.донорын эрхтэн шилжүүлэн суулгах үйл ажиллагааны талаархи мэдээ тайланг улсын хэмжээнд нэгтгэн гаргах, холбогдох байгууллагад хүргүүлэх;

 9.1.6.донорын эрхтэн шилжүүлэн суулгах асуудлаар иргэн, хуулийн этгээдээс ирүүлсэн өргөдөл, гомдол, хууль зөрчсөн үйлдлийн талаархи мэдээллийг хүлээн авч шийдвэрлэх;

 9.1.7.донорын эрхтэн шилжүүлэн суулгах үйл ажиллагаатай холбоотой байгууллага, хувь хүний нууцыг хамгаалах;

 9.1.8.донорын эс, эд, эрхтнийг хуваарилах.

 9.2.Донорыг үндэс, угсаа, хэл, арьсны өнгө, хүйс, нийгмийн гарал, байдал, хөрөнгө чинээ, эрхэлсэн ажил, албан тушаал, шашин шүтлэг, үзэл бодол, боловсролоор нь ялгаварлан гадуурхахыг хориглоно.

 9.3.Цус, цусан бүтээгдэхүүн, донорын эс, эд, эрхтэн нь ашиг олох зорилгоор бэлтгэгдсэнийг холбогдох байгууллагаас нотолсон тохиолдолд тэдгээрийг хэрэглэхийг хориглоно.

**10 дүгээр зүйл.Эрүүл мэндийн байгууллагын эрх, үүрэг**

10.1.Эрүүл мэндийн байгууллага нь дараах эрх, үүргийг хэрэгжүүлнэ:

 10.1.1.цус, эс, эд, эрхтнээ өгснөөс донорын эрүүл мэндэд учруулж болзошгүй хүндрэл, сөрөг нөлөөллөөс урьдчилан сэргийлэх зорилгоор холбогдох үзлэг, шинжилгээ хийх;

 10.1.2.Эрүүл мэндийн тухай хуулийн 15.1.11-15.1.13-д заасан байгуулага тархины үхлийг тогтоох комиссыг ажиллуулах ба донорын үйл ажиллагаанд оролцох;

 10.1.3.реципиентэд тавих нөхцөл, шаардлага, үзүүлэлт хангасан хүнийг хүлээх жагсаалтад бүртгүүлэхээр зохицуулах нэгж/албанд мэдээлэх;

 10.1.4.энэ хуулийн 13.2-т заасан мэдээллийг эрүүл мэндийн байгууллага хүлээн авснаас хойш 6 цагийн дотор зохицуулах нэгж/албанд мэдэгдэх;

 10.1.4.тухайн эмнэлэгт донорын эс, эд, эрхтэн авах ажилбарыг гүйцэтгэх боломжгүй тохиолдолд амьгүй донорын эрчимт эмчилгээг үргэлжлүүлэх, зөөвөрлөх, эс, эд, эрхтэн шилжүүлэн суулгах эмчилгээг хийх эмнэлэгт бэлэн байдлыг хангуулах талаар зохицуулах нэгж/албатай хамтран ажиллах;

 10.1.5.амьгүй донороос эс, эд, эрхтэн авсны дараа цогцсын гадаад байдлын цэгцлэх үүргийг уг цогцсыг хадгалж байгаа эрүүл мэндийн байгууллага хүлээх.

10.2. Донорын эс, эд, эрхтэн шилжүүлэн суулгах эрүүл мэндийн байгууллага нь дараах эрх, үүргийг хэрэгжүүлнэ:

 10.2.1.амьд болон амьгүй донороос эс, эд, эрхтэн шилжүүлэн суулгах үйл ажиллагааг стандартын дагуу гүйцэтгэх;

 10.2.2.реципиент болон донортой холбоотой бүх мэдээллийг зохицуулах нэгж /алба/-д тухай бүр мэдээлэх;

10.2.3.эрхтэн шилжүүлэн суулгалтын талаар олон нийтэд мэдээлэх, таниулах ажил өрнүүлж, хэвлэл мэдээллийн байгууллагатай хамтран ажиллах.

**11 дугаар зүйл.Санхүүжилтийн тогтолцоо**

11.1.Цусны донорын үйлсийг сурталчлах, элсүүлэх, цус авах, шинжлэх, цус, цусан бүтээгдэхүүн үйлдвэрлэх, хадгалах, тээвэрлэх үйл ажиллагааны санхүүжилт нь улсын болон орон нутгийн төсөв, аж ахуйн нэгж, байгууллага, хамт олон, иргэний хандив, хууль тогтоомжоор хориглоогүй бусад эх үүсвэрээс бүрдэнэ.

11.2.Донорын эс, эд, эрхтэнг эмчилгээний зориулалтаар авах, шилжүүлэн суулгах үйл ажиллагааны санхүүжилт нь улсын төсөв, эрүүл мэндийн даатгалын сан, реципиентийн төлөх төлбөр, засгийн газрын тусгай сан, аж ахуйн нэгж, байгууллага, хамт олон, иргэний хандив, хууль тогтоомжоор хориглоогүй бусад эх үүсвэрээс бүрдэнэ.

11.3.Донорын цус, цусан бүтээгдэхүүн болон донорын эс, эд, эрхтэн шилжүүлэн суулгах тусламж, үйлчилгээний үнийн жишгийг эрүүл мэндийн болон санхүү, төсвийн асуудал эрхэлсэн Засгийн газрын гишүүд хамтран батална.

**ГУРАВДУГААР БҮЛЭГ
Донор, реципиент, эрүүл мэндийн ажилтанд**

**тавигдах шаардлага**

**12 дугаар зүйл.Донорт тавигдах шаардлага**

12.1.Донор нь хүний эрүүл мэндийг хамгаалах, амь насыг аврахад зориулан цус, эс, эд, эрхтнээ өгөхдөө авлагагүйгээр, сайн дурын байна.

12.2.Донорын үйл ажиллагааг ашиг орлогын эх үүсвэр болгох, тулган шаардах, худалдахыг хориглоно.

12.3.Цусны донорт дараах ерөнхий шаардлага тавигдана:

12.3.1.цусны донор нь өөрийн эрүүл мэндийн байдлыг үнэн зөвөөр мэдэгдэх;

12.3.2.эрүүл мэндийн асуудал хариуцсан төрийн захиргааны төв байгууллагаас тогтоосон донор сонгох шалгуур үзүүлэлттэй танилцаж, зөвшөөрлөө бичгээр өгөх.

**13 дугаар зүйл.Донорын эрх, үүрэг**

13.1.Донор нь дараах эрх, үүрэгтэй байна:

13.1.1.цус, эс, эд, эрхтнээ өгөх явцдаа өөрийн эрүүл мэнд, амь нас аюулгүй байх эрхээр бүрэн хангагдах;

13.1.2.Хөдөлмөрийн тухай хуулийн 64.1.-д заасны дагуу донорын үүргээ гүйцэтгэх үед олговор авах;

13.1.3.донорын эрүүл мэндэд учирсан хохирол, гарсан хүндрэл нь цус сэлбүүлэх, эс, эд эрхтэн шилжүүлэх ажилбар, технологийн заавар зөрчигдсөнөөс үүссэн нь тогтоогдсон бол донор нь цус сэлбэсэн, эс, эд, эрхтэнг шилжүүлэн суулгасан буруутай этгээд, байгууллагаар хохирлоо нөхөн төлүүлэх;

13.1.4.донор нь цус, эс, эд, эрхтэн өгөхдөө тухайн ажилбарыг гүйцэтгэх байгууллагатай гэрээ байгуулах, заавал даатгуулах болон бусад даатгалд хамрагдах;

13.1.5.амьд донор эрхтнээ өгсний дараа хөдөлмөрийн чадвараа алдсан тохиолдолд Нийгмийн даатгалын тухай хуулийн 28.2 дах заалтаар зохицуулах;

13.1.6.цусны донорын үйлсийг сурталчлах, донорын эгнээг өргөжүүлэх ажилд оролцох.

13.2.Иргэн эрхтнээ бусдад шилжүүлэн суулгахыг зөвшөөрөхгүй тухай таниулах хуудсыг өөрийн харьяа болон эмчлэгдэж буй аль ч эрүүл мэндийн байгууллагад хандаж бичгээр үйлдэж, гарын үсгээр баталгаажуулах эрхтэй.

13.3.Эрхтнээ бусдад шилжүүлэн суулгахыг зөвшөөрөхгүй тухай таниулах хуудсаар гаргасан шийдвэрийг хэзээ ч өөрчилж болно.

**14 дүгээр зүйл.Амьд донороос эс, эд, эрхтэн авах**

14.1.Энэ хуулийн 12.1-д заасан нөхцөлийг хангасан сэтгэцийн хувьд эрүүл, 25 насанд хүрсэн эс, эд, эрхтнээ өгөх зөвшөөрлөө бичгээр гаргасан донороос түүний эрүүл мэндэд аюул учруулахгүйгээр эмнэлгийн нөхцөлд эс, эд, эрхтэнг авна.

14.2.Хүүхдээс ясны хэм, чөмөг, хүйн цус авахдаа 14 хүртэлх настай бол эцэг, эх болон асран хамгаалагчийн, 14-өөс дээш настай бол өөрийн болон эцэг, эх, харгалзан дэмжигч, асран хамгаалагчийн бичгээр гаргасан зөвшөөрлийг урьдчилан авсан байна.

**15 дугаар зүйл.Амьгүй донороос эс, эд, эрхтэн авах**

15.1.Тархины үхлийг тодорхойлох Монгол Улсын стандартын дагуу амьгүй донор болохыг энэ хуулийн 10.1.2-т заасан комисс тогтооно.

15.2.Тархины үхлийн эмнэлзүйн шалгуурыг эрүүл мэндийн асуудал эрхэлсэн Засгийн газрын гишүүн батална.

15.3.Амьгүй донороос эс, эд, эрхтэн авахдаа нас барагчийн гэрээслэл, түүний төрсөн эцэг, эх, эхнэр, нөхөр, гэр бүлийн насанд хүрсэн гишүүний зөвшөөрлийг бичгээр авна.

15.4.Энэ хуулийн 15.3-т заасан зөвшөөрлийг авах боломжгүй тохиолдолд хуулийн байгууллагаас зөвшөөрлийг авч болно.

15.5.Амьгүй донороос эс, эд, эрхтэн авахдаа зүрхний үйл ажиллагааг зохиомлоор хэвийн удирдана.

15.6.Донорын эс, эд, эрхтэн шилжүүлэн суулгах ажилбарт оролцож байгаа буюу реципиентийг эмчилж байгаа эмч нь энэ хуулийн 10.1.2-т заасан комиссын бүрэлдэхүүнд орохыг хориглоно.

**16 дугаар зүйл.Реципиентэд тавигдах шаардлага**

16.1.Үндэс, угсаа, хэл, арьсны өнгө, хүйс, нийгмийн гарал, байдал, хөрөнгө чинээ, эрхэлсэн ажил, албан тушаал, шашин шүтлэг, үзэл бодол, боловсрол харгалзахгүйгээр иргэн эрүүл мэндээ сайжруулах, амь насаа аврах зорилгоор донорын цус, цусан бүтээгдэхүүн сэлбүүлэх, эс, эд, эрхтэн шилжүүлэн суулгуулах ажилбарыг хийлгүүлж болно.

16.2.Донорын эс, эд, эрхтэн шилжүүлэн суулгах, цус, цусан бүтээгдэхүүн сэлбэхдээ 18 насанд хүрсэн реципиент бол өөрийнх нь, харин хүүхэд болон эрхзүйн бүрэн чадамжгүй иргэн бол эцэг, эх, хууль ёсны асран хамгаалагч, харгалзан дэмжигчийн зөвшөөрлийг тус тус бичгээр авсны үндсэн дээр гүйцэтгэнэ.

16.3.Реципиент нь цус сэлбүүлэх, донорын эс, эд, эрхтэн шилжүүлэн суулгах ажилбарын дараа амь нас нь аврагдах буюу эрүүл мэнд нь сайжрах найдвартай болохыг зохих шалгуурыг баримтлан мэргэжлийн эмч нарын комиссын шийдвэрээр тогтооно. Мэргэжлийн эмч нарын комиссын бүрэлдэхүүн, ажиллах журмыг эрүүл мэндийн асуудал эрхэлсэн Засгийн газрын гишүүн батална.

**17 дугаар зүйл.Эрүүл мэндийн ажилтанд тавигдах шаардлага**

17.1.Цус, цусан бүтээгдэхүүн сэлбэх, донорын эс, эд, эрхтэн шилжүүлэн суулгах ажилбарыг мэргэжлийн үйл ажиллагаа эрхлэх зөвшөөрөл бүхий их эмч болон мэргэжлийн баг хариуцан гүйцэтгэнэ.

17.2.Донор эс, эд, эрхтэн шилжүүлэн суулгах ажилбар гүйцэтгэхэд оролцсон эмнэлгийн мэргэжилтэн нь үзүүлсэн үйлчилгээнийхээ төлөө донор болон реципиент тэдний ар гэрээс төлбөр, урамшуулал авахыг хориглоно.

17.3.Эмч, эрүүл мэндийн ажилтан донор болон реципиентийн нууцыг хадгалж, донорын шинжилгээний явцад илэрсэн эмгэг өөрчлөлтийг зөвхөн өөрт нь мэдээлнэ.

 **ДӨРӨВДҮГЭЭР БҮЛЭГ
Донороос цус, эс, эд, эрхтэн авах, шинжлэх, боловсруулах, хадгалах,тээвэрлэх, шилжүүлэн суулгах, устгах**

**18 дугаар зүйл. Хүний эс, эд, эрхтэн шилжүүлэн суулгахад тавих үндсэн шаардлага**

18.1.Донор, реципиент нарын эдийн тохироог үзэх, донороос авсан эс, эд, эрхтэнг шинжлэх, шилжүүлэн суулгах ажилбарыг эрүүл мэндийн асуудал хариуцсан төрийн захиргааны төв байгууллагаас тусгай зөвшөөрөл авсан, магадлан итгэмжлэгдсэн эрүүл мэндийн байгууллагын мэргэжлийн баг гүйцэтгэнэ.

18.2.Мэргэжлийн багийн бүрэлдэхүүн, ажиллах журмыг холбогдох эрүүл мэндийн байгууллагын саналыг үндэслэн эрүүл мэндийн асуудал эрхэлсэн Засгийн газрын гишүүн батална.

18.3.Шилжүүлэн суулгах эс, эд, эрхтэнг амьгүй донороос авбал зохино. Хэрэв амьд донороос эс, эд, эрхтэнг авах тохиолдолд эдийн тохироо нь нийцсэн ихрүүд, ах, дүү, ураг, төрлийн хүмүүс болон эс, эд, эрхтнээ өгөхийг зөвшөөрсөн, тухайн эс, эд, эрхтэн нь ямар нэг эмгэг өөрчлөлтгүй хүнийг сонгоно.

18.4.Хүүхдээс ясны хэм, чөмөг, хүйн цуснаас бусад эс, эд, эрхтэнг шилжүүлэн суулгах зориулалтаар авахыг хориглоно.

18.5.Нэг донорын бэлгийн эсийг зөвхөн нэг удаагийн төрөлтөд ашиглахыг зөвшөөрнө.

18.6.Эрүүл мэндийн шалтгаанаар өөрөө жирэмслэх, ураг тээх, хүүхэд төрүүлэх чадваргүй нь эмнэлгийн дүгнэлтээр тогтоогдсон эмэгтэйд тээгч эхээр дамжуулан хүүхэдтэй болохыг зөвшөөрнө.

18.7.Үр хөврөлийг эцэг, эхээс нь бусад хүмүүст ашиглахыг хориглоно.

18.8.Донор бэлгийн эс ашиглах, хүний үр хөврөлийг шилжүүлэн суулгах, тээгч эхэд үзүүлэх тусламж, үйлчилгээний журам, талуудын хооронд байгуулах гэрээний загварыг эрүүл мэндийн асуудал эрхэлсэн Засгийн газрын гишүүн батална.

**19 дүгээр зүйл.Донорын цус, эс, эд, эрхтэнг эмчилгээний зориулалтаар авах, шинжлэх, боловсруулах, хадгалах, тээвэрлэх, шилжүүлэн суулгах, устгах**

19.1.Донороос цус, эс, эд, эрхтэн авах, шинжлэх, боловсруулах, хадгалах, тээвэрлэх, сэлбэх, шилжүүлэн суулгах, устгах болон сургалтад хэрэглэх журмыг эрүүл мэндийн асуудал эрхэлсэн Засгийн газрын гишүүн батална.

19.2.Магадлан итгэмжлэгдсэн, тусгай зөвшөөрөл бүхий эрүүл мэндийн байгууллага нь цус, цусан бүтээгдэхүүн, донорын эс, эд, эрхтэнг зохих журмын дагуу авч шинжилж, хадгалан тээвэрлэнэ.

**20 дугаар зүйл.Донорын цус, цусан бүтээгдэхүүн, эс, эд, эрхтэнг улсын хилээр нэвтрүүлэх**

20.1.Ашиг олох зорилгоор цус, цусан бүтээгдэхүүн, эс, эд, эрхтэн экспортолж, импортлохыг хориглоно.

20.2.Олон улсын байгууллагатай байгуулсан Монгол Улсын гэрээ, хэлэлцээрийн дагуу зөвхөн эмчилгээний зориулалтаар баталгаажсан эд, эрхтэн экспортолж, импортолж болно.

20.3.Донорын цус, цусан бүтээгдэхүүн, сорьц, эд, эрхтэнг улсын хилээр нэвтрүүлэх журмыг эрүүл мэндийн болон мэргэжлийн хяналтын асуудал эрхэлсэн Засгийн газрын гишүүн хамтран батална.

**ТАВДУГААР БҮЛЭГ**

 **Цусны донорын эгнээг өргөжүүлэх**

**21 дүгээр зүйл.Цусны донорын үйлсийг сурталчлах, элсүүлэх**

21.1.Цусны донорын эгнээг өргөжүүлэх зорилгоор донорын хөдөлгөөнийг сурталчлах, элсүүлэх ажлыг Монголын улаан загалмайн нийгэмлэг нь төрийн болон төрийн бус, аж ахуйн нэгж, байгууллагатай хамтран гүйцэтгэнэ.

21.2.Төрийн болон төрийн бус байгууллага, аж ахуйн нэгж, албан тушаалтан, иргэн нь донорын эгнээг өргөжүүлэх үйл ажиллагаа, донорын үйлсийг сурталчлах, тэдгээрт зориулсан сургалт явуулахад цусны асуудал хариуцсан байгууллагад дэмжлэг үзүүлнэ.

**22 дугаар зүйл.Донорын үйлсэд идэвхтэй оролцсон иргэн, байгууллагыг алдаршуулах, урамшуулах**

22.1.Цусны байнгын донорт эмнэлгийнтусламж, үйлчилгээг хөнгөлөлттэй үзүүлэх, жилд нэг удаа эрүүл мэндийн үзлэгт үнэ төлбөргүй хамруулах журмыг эрүүл мэндийн асуудал эрхэлсэн Засгийн газрын гишүүн, цусаа 35-аас дээш удаа өгсөн цусны донорыг жилд нэг удаа үнэ төлбөргүйгээр магадлан итгэмжлэгдсэн дотоодын рашаан сувилалд сувилуулах журмыг хөдөлмөр, нийгмийн хамгааллын асуудал эрхэлсэн Засгийн газрын гишүүн тус тус батална.

22.2.Цусны донорыг алдаршуулах, урамшуулах, алдагдсан эрч хүчийг нөхөн сэргээх зорилгоор эд материал, санхүү, сэтгэл зүйн тусламж үзүүлж болох бөгөөд төрийн болон төрийн бус байгууллага, аж ахуйн нэгж, байгууллагаас шагнаж урамшуулж болно.

22.3.Цус сэлбэлтийн асуудал хариуцсан эрүүл мэндийн байгууллага нь цусны донорын бүртгэл мэдээлэлийн санг ажиллуулах бөгөөд энэ хуулийн 23.1-д заасан мэдээллийг холбогдох байгууллагад жил бүр хүргүүлнэ.

**ЗУРГААДУГААР БҮЛЭГ
Бусад зүйл**

**23 дүгээр зүйл.Хуулийн хэрэгжилтэд хяналт тавих**

23.1.Донороос цус, эс, эд, эрхтэнг авах, шинжлэх, боловсруулах, хадгалах, тээвэрлэх, шилжүүлэн суулгахтай холбогдсон хууль тогтоомж, эрх бүхий байгууллагаас баталсан журмын хэрэгжилтэд эрүүл мэндийн асуудал хариуцсан төрийн захиргааны төв байгууллага, мэргэжлийн хяналтын байгууллага хяналт тавина.

**24 дүгээр зүйл.Гамшгийн үед шаардагдах цус, цусан бүтээгдэхүүний нөөцийг бүрдүүлэх**

24.1.Гамшгийн үед цус, цусан бүтээгдэхүүн, тэдгээрийг орлох бэлдмэлээр найдвартай хангах, нөөцийг бүрдүүлэх, нөхөн хангалт хийх, бэлэн байдлыг хангах асуудлыг Засгийн газар хариуцна.

24.2.Гамшгийн үед шаардагдах цус, цусан бүтээгдэхүүний нөөцийг бүрдүүлэхдээ төрийн болон төрийн бус байгууллага, аж ахуйн нэгж, иргэн хамтран ажиллана.

**25** **дугаар зүйл.Хууль зөрчигчид хүлээлгэх хариуцлага**

25.1.Энэ хуулийг зөрчсөн албан тушаалтны үйлдэл нь гэмт хэргийн шинжгүй бол Төрийн албаны тухай хуульд заасан хариуцлага хүлээлгэнэ.

25.2.Энэ хуулийг зөрчсөн хүн, хуулийн этгээдэд Эрүүгийн хууль, эсхүл Зөрчлийн тухай хуульд заасан хариуцлага хүлээлгэнэ.

**26 дугаар зүйл.Хууль хүчин төгөлдөр болох**

26.1.Энэ хуулийг батлагдсан өдрөөс эхлэн дагаж мөрдөнө.

ГАРЫН ҮСЭГ